CELEX: 32014D0059
Language: ro
Date: 2014-02-05 00:00:00
Title: 2014/59/UE: Decizia Comisiei din 5 februarie 2014 privind cerințele de siguranță care trebuie îndeplinite de standardele europene pentru produsele cu laser destinate consumatorilor în conformitate cu Directiva 2001/95/CE a Parlamentului European și a Consiliului privind siguranța generală a produselor  Text cu relevanță pentru SEE

6.2.2014   
            
            
               RO
            
            
               Jurnalul Oficial al Uniunii Europene
            
            
               L 36/20
            
         
      DECIZIA COMISIEI
   
   din 5 februarie 2014
   privind cerințele de siguranță care trebuie îndeplinite de standardele europene pentru produsele cu laser destinate consumatorilor în conformitate cu Directiva 2001/95/CE a Parlamentului European și a Consiliului privind siguranța generală a produselor
   (Text cu relevanță pentru SEE)
   (2014/59/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (1) litera (a),
   întrucât:
   
               (1)
            
            
               Produsele reglementate prin Directiva 2001/95/CE, care sunt conforme cu standardele naționale care transpun standarde europene elaborate în conformitate cu această directivă, beneficiază de o prezumție de siguranță în ceea ce privește riscurile acoperite de standarde.
            
         
               (2)
            
            
               Standardele europene trebuie elaborate pe baza cerințelor de siguranță, care au rolul de a garanta că produsele care sunt conforme cu aceste standarde îndeplinesc cerința generală de siguranță prevăzută la articolul 3 din Directiva 2001/95/CE.
            
         
               (3)
            
            
               Produsele cu laser, în special indicatoarele cu laser de mână, alimentate cu baterii, care prezintă riscul de a cauza daune vederii și pielii, au devenit disponibile pe scară largă pentru consumatori.
            
         
               (4)
            
            
               Standardul european aplicabil în prezent produselor cu laser (EN 60825-1:2007 „Siguranța produselor cu laser – Partea 1: Clasificarea echipamentului și prescripții”) prevede că riscul prezentat de produsele cu laser trebuie să fie evaluat și că produsele cu laser trebuie să fie însoțite de etichete de avertizare adecvate și de instrucțiuni pentru utilizatori, care să conțină toate informațiile pertinente legate de siguranță. Cu toate acestea, respectarea acestui standard nu garantează că un produs cu laser este sigur pentru a fi utilizat de către consumatori.
            
         
               (5)
            
            
               În prezent, există un consens general cu privire la faptul că produsele cu laser care corespund claselor 1,1M, 2 și 2M din clasificarea instituită de standardul menționat la considerentul 4 pot fi considerate ca fiind sigure atunci când sunt utilizate de către consumatori (cu condiția ca expunerea la radiațiile laser să nu se producă prin instrumente optice de vizionare în cazul produselor care corespund claselor 1M și 2M). Cele de mai sus nu se aplică însă și în cazul produselor cu laser din alte clase de laser.
            
         
               (6)
            
            
               Standardele europene ar trebui să fie elaborate în așa fel încât să nu fie un obstacol în calea inovației tehnice. Din acest motiv, orice standard pentru produsele cu laser destinate consumatorilor nu ar trebui să interzică complet niciun produs atâta timp cât aceste produse pot fi utilizate în condiții de siguranță, ținând seama de faptul că orice vătămare a ochilor sau leziuni neintenționate ale pielii, reversibile sau ireversibile, sunt incompatibile cu un nivel ridicat de protecție a sănătății și siguranței consumatorilor.
            
         
               (7)
            
            
               Prin urmare, este necesar să se stabilească cerințele de siguranță pentru produsele cu laser destinate consumatorilor, pentru a se putea depune o cerere la organismele de standardizare europene în vederea elaborării unui nou standard european sau a modificării actualului standard european.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului privind siguranța generală a produselor.
            
         ADOPTĂ PREZENTA DECIZIE:
   Articolul 1
   Definiții
   În sensul prezentei decizii:
   
               1.
            
            
               „produs cu laser destinat consumatorilor” înseamnă orice produs sau ansamblu de componente care:
               
                           (a)
                        
                        
                           este destinat consumatorilor sau care ar putea fi utilizat de consumatori în condiții ce pot fi prevăzute în mod rezonabil, chiar dacă nu este destinat acestora; precum și
                        
                     
                           (b)
                        
                        
                           constituie sau incorporează un laser sau un sistem cu laser și, în timpul funcționării, permite accesul la radiațiile laser;
                        
                     
         
               2.
            
            
               „produs cu laser destinat consumatorilor care prezintă interes pentru copii” înseamnă un produs cu laser destinat consumatorilor care:
               
                           (a)
                        
                        
                           seamănă, prin forma sau design-ul său, cu orice obiect general recunoscut ca prezentând interes pentru copii sau destinat utilizării de către aceștia; sau
                        
                     
                           (b)
                        
                        
                           are orice altă trăsătură sau caracteristică care nu este necesară pentru funcționarea produsului, dar care este susceptibilă de a prezenta interes pentru copii;
                        
                     
         
               3.
            
            
               „daune cauzate ochilor sau pielii” înseamnă orice efect al radiațiilor laser care dăunează structurii sau funcționării ochilor sau pielii, reversibil sau ireversibil.
            
         Articolul 2
   Cerințe de siguranță
   Cerințele de siguranță care trebuie îndeplinite de standardele europene pentru produsele cu laser destinate consumatorilor în conformitate cu Directiva 2001/95/CE sunt următoarele:
   
               1.
            
            
               produsele cu laser destinate consumatorilor care prezintă interes pentru copii trebuie să nu cauzeze daune ochilor sau pielii în cazul oricărei expuneri la radiațiile laser care s-ar putea produce în orice condiții de utilizare, inclusiv în cazul expunerii intenționate pe termen lung la instrumente optice de vizionare;
            
         
               2.
            
            
               toate celelalte produse cu laser destinate consumatorilor trebuie să nu cauzeze daune ochilor sau leziuni neintenționate ale pielii în cazul oricărei expuneri la radiațiile laser care s-ar putea produce în condiții de utilizare normale sau care pot fi prevăzute în mod rezonabil, inclusiv în cazul expunerii scurte accidentale sau neintenționate; orice leziuni intenționate ale pielii cauzate de produsele cu laser destinate consumatorilor trebuie să fie compatibile cu un nivel ridicat de protecție a sănătății și siguranței consumatorului;
            
         
               3.
            
            
               conformitatea cu punctele 1 și 2 trebuie să fie asigurată prin mijloace tehnice;
            
         
               4.
            
            
               în cazul produselor care sunt conforme cu punctul 2, dacă expunerea la radiațiile laser care ar putea provoca daune ochilor sau pielii s-ar putea produce în alte condiții de utilizare decât cele menționate la punctul 2, produsele respective trebuie să fie însoțite de etichete de avertizare adecvate și de instrucțiuni pentru utilizatori, care să conțină toate informațiile pertinente legate de siguranță.
            
         Articolul 3
   Intrarea în vigoare
   Prezenta decizie intră în vigoare în ziua următoare publicării în Jurnalul Oficial al Uniunii Europene.
   
      Adoptată la Bruxelles, 5 februarie 2014.
      
         
            Pentru Comisie
         
         
            Președintele
         
         José Manuel BARROSO
         
      
   
   
      (1)  JO L 11, 15.1.2002, p. 4.